চার দশক অতিক্রান্ত। তবু মোটর বাইক থেকে বিচ্ছিন্ন হয়নি সাইডকার। তাঁদের বন্ধুত্ব আজও সমান উষ্ণ— এই প্রমাণ রাখতেই কি জয় আর ভিরু, অর্থাৎ বিগ বি এবং ধরমভাই একত্র হলেন আবার?
না, কোনও নতুন ছবি নয়, বলিউডের এই দুই অমলিন কিংবদন্তি এক সঙ্গে দেখা দিলেন অমিতাভর টিভি শো ‘‘আজ কি রাত হ্যায় জিন্দেগি’’-র শেষ পর্বে। ৭৩-এর অমিতাভ আর ৭৯-এর ধর্মেন্দ্র শো-এ প্রবেশ করলেন ‘‘শোলে’’-র জয়-ভিরু ইমেজেই, মোটর বাইক আর সাইডকারের প্রতীককে বজায় রেখে। নেপথ্যে তখন অনিবার্যভাবেই বেজেছে ‘‘ইয়ে দোস্তি, হম নেহি তোড়েঙ্গে’’। কে বলে, জীবন গিয়াছে চলে দুই কুড়ি বছরের পার?
এই অটুট বন্ধুত্বের সাক্ষী হিসেবে সেই শো-এ উপস্থিত ছিলেন ধর্মেন্দ্রর অভিনেতা-পরিচালক পুত্র সানি দেওল।
পুরো ব্যাপারটাকে মধুরেণ করলেন বিগ বি তাঁর ব্লগে। ধর্মেন্দ্রকে ধন্যবাদ জানালেন ‘‘শোলে’’-র সেই বিখ্যাত মাউথ অর্গ্যান-দৃশ্য ডাবস্ম্যাশ করার জন্য।